**Reagerer på hets i Hamar - vil ha samehets inn i lærerutdanningene**

Fredag 29. oktober opplevde Rita Helmi Toivosdatter Laakso å bli hetset av tre forskjellige bilister i Hamar, da hun gikk på gata på vei til et arrangement i Sámi giellavahkku (samisk språkuke), arrangert av Høgskolen i Innlandet. Blant annet ble det ropt «lappjævel» etter henne. Sametingsråd Runar Myrnes Balto (NSR) reagerer kraftig på dette.

- Denne episoden er selvfølgelig fullstendig uakseptabel, og den er nok en påminnelse om at samehets er et stort samfunnsproblem i Norge. Jeg vil berømme Laakso for å stå åpent frem med sin opplevelse, som med det bidrar til å kaste lys over problemet, sier Myrnes Balto.

Sametingspresident Silje Karine Muotka (NSR) har nettopp løftet arbeidet mot samehets som et nytt ansvarsområde i sametingsrådet, med mål om at Sametingets innsats skal intensiveres. Runar Myrnes Balto, som har fått saksansvaret i rådet, mener at Høgskolen i Innlandet nå går foran med et eksempel til etterfølgelse.

- Dekanen på Høgskolen gikk raskt ut og signaliserte at de i større grad vil arbeide samehets inn i sin lærerutdanning. Jeg synes dette er et svært godt signal, og et eksempel til etterfølgelse for andre utdanningsinstitusjoner. Å øke kunnskapen blant barn og unge er en god måte å forebygge samehets på lang sikt, og da trenger vi lærere som vet hva samehets er, Myrnes Balto.

Sametingsrådet vil i tiden fremover prioritere å bygge opp Sametingets arbeid knyttet til samehets på flere områder, blant annet knyttet til forebygging og håndtering. Et innsatsområde blir å øke kunnskapen om samehets blant ledere på forskjellige nivåer, inkludert i barnehagen og skolen.